*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 8ης Ιουλίου 1985

για την καθιέρωση διαδικασίας προηγούμενης ανακοίνωσης και συνεννόησης σχετικά

με τις μεταναστευτικές πολιτικές έναντι των τρίτων χωρών

(85/381/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 118,

Εκτιμώντας:

ότι ο αλλοδαπός πληθυσμός στην Κοινότητα και οι μεταβολές που έχουν επέλθει στην σύνθεσή του, ιδίως λόγω του μονίμου χαρακτήρα της παρουσίας του, της επανασύνδεσης των οικογενειών και του υψηλού ποσοστού γεννήσεων, αποτελούν σημαντικό δημογραφικό παράγοντα·

ότι η επαγγελματική κοινωνική και πολιτιστική ένταξη του αλλοδαπού πληθυσμού θέτει προβλήματα, ιδιαίτερα, όσον αφορά την εκπαίδευση και την απασχόληση της δεύτερης γενιάς·

ότι πρέπει να εξασφαλίζεται ότι οι μεταναστευτικές πολιτικές των κρατών μελών έναντι των τρίτων χωρών λαμβάνουν υπόψη τις κοινές πολιτικές και τις ενέργειες που πραγματοποιούνται στο επίπεδο της Κοινότητας, ιδιαίτερα στο πλαίσιο της κοινοτικής πολιτικής της αγοράς εργασίας, προκειμένου να μην θίγονται τα αποτελέσματά της· ότι, κατά συνέπεια, είναι αναγκαίο να διευκολύνονται η αμοιβαία ενημέρωση και οι ανταλλαγές απόψεων στους τομείς αυτούς με την προοπτική υιοθέτησης κοινών θέσεων και ότι πρέπει, επομένως, να οργανωθεί διαδικασία συνεννόησης που να εξασφαλίζει τη συμμετοχή όλων των κρατών μελών·

ότι εξάλλου, το Συμβούλιο στο ψήφισμά του της 9ης Φεβρουαρίου 1976 σχετικά με πρόγραμμα δράσης υπέρ των διακινούμενων εργαζομένων και των μελών της οικογένειάς τους (1) και στο ψήφισμά του της 27ης Ιουνίου 1980 σχετικά με τις κατευθύνσεις για κοινοτική πολιτική της αγοράς εργασίας (2), τόνισε ότι έπρεπε να αρχίσει κατάλληλη συνεννόηση για τις μεταναστευτικές πολιτικές έναντι των τρίτων χωρών και ότι η ολοκλήρωση της κοινοτικής αγοράς εργασίας πρέπει να διευκολυνθεί στο πλαίσιο της ελεύθερης κυκλοφορίας του εργατικού δυναμικού στην Κοινότητα, ιδίως μέσω της κατάλληλης συνεννόησης για τις πολιτικές αυτές, σύμφωνα με τα συμπεράσματα που το Συμβούλιο ενέκρινε στις 22 Νοεμβρίου 1979 στο θέμα αυτό, και το ψήφισμά του της 27ης Ιουνίου 1985 σχετικά με τις κατευθύνσεις κοινοτικής πολιτικής των μεταναστεύσεων (3)· ότι στο τελικό ανακοινωθέν της διάσκεψης των αρχηγών κρατών και κυβερνήσεων της 9ης και 10ης Δεκεμβρίου 1974 στο Παρίσι, προβλέπεται στο σημείο 10 η σταδιακή εναρμόνιση της νομοθεσίας για τους αλλοδαπούς· ότι το Ευρωπαϊκό Συμβούλιο της 25ης και 26ης Ιουνίου 1984 ενέκρινε συμπεράσματα, όσον αφορά την κοινωνική πολιτική·

ότι το Ευρωπαϊκό Κοινοβούλιο, στο ψήφισμά του της 9ης Ιουνίου 1983 (4) σχετικά, ιδίως, με την ένωση των διαβατηρίων και την κατάργηση των προσωπικών ελέγχων στα εσωτερικά σύνορα της Κοινότητας προτρέπει το Συμβούλιο και την Επιτροπή να καταρτίσουν προτάσεις που προβλέπουν, ιδίως, την εναρμόνιση της πολιτικής των θεωρήσεων και της νομοθεσίας για τους αλλοδαπούς·

ότι εναπόκειται στην Επιτροπή, λόγω των αρμοδιοτήτων που της αναθέτει η συνθήκη, να προωθήσει τη συνεργασία μεταξύ των κρατών μελών στον κοινωνικό τομέα ιδιαίτερα ως προς τα διάφορα προαναφερόμενα θέματα και να οργανώσει για το σκοπό αυτό τις κατάλληλες διαβουλεύσεις,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα κράτη μέλη ενημερώνουν την Επιτροπή και τα υπόλοιπα κράτη μέλη, εγκαίρως και, το αργότερο, κατά το χρόνο που καθίστανται γνωστά στο κοινό:

- για τα σχέδια μέτρων τα οποία προτίθενται να λάβουν έναντι των εργαζομένων υπηκόων τρίτων χωρών και των μελών της οικογένειάς τους στους τομείς της εισόδου, παραμονής και απασχόλησης συμπεριλαμβανομένων και της παράνομης εισόδου, παραμονής και απασχόλησης, καθώς και, όσον αφορά την υλοποίηση της ίσης μεταχείρισης ως προς τους όρους διαβίωσης και εργασίας, τους μισθούς και τα οικονομικά δικαιώματα, την προώθηση της επαγγελματικής, κοινωνικής και πολιτιστικής ένταξης, και την οικειοθελή επιστροφή των προσώπων αυτών στη χώρα καταγωγής τους,

- για τα σχέδια συμφωνιών συνεργασίας, τις οποίες προτίθενται να διαπραγματευθούν ή να ανανεώσουν με τις τρίτες χώρες, όταν οι συμφωνίες αυτές περιεχουν διατάξεις που αφορούν τα ίδια αυτά θέματα,

- για τα σχέδια συμφωνιών, σχετικά με τους όρους παραμονής και απασχόλησης των υπηκόων τους που εργάζονται σε τρίτες χώρες, καθώς και των μελών των οικογενειών τους, τις οποίες προτίθενται να διαπραγματευθούν ή να ανανεώσουν με τις χώρες αυτές.

2. Στους τομείς που αναφέρονται στην παράγραφο 1, τα κράτη μέλη ανακοινώνουν στην Επιτροπή και στα υπόλοιπα κράτη μέλη τα κείμενα των ισχυουσών νομοθετικών, κανονιστικών και διοικητικών διατάξεων, καθώς και τα κείμενα των συμφωνιών που έχουν συνάψει με τις τρίτες χώρες.

Άρθρο 2

1. Αν μέσα σε δύο εβδομάδες, από την παραλαβή των πληροφοριών που αναφέρονται στο άρθρο 1, ένα κράτος μέλος υποβάλει σχετική αίτηση ή η Επιτροπή λάβει την πρωτοβουλία, η Επιτροπή προβαίνει σε συνεννόηση με τα κράτη μέλη σχετικά με τις πληροφορίες αυτές μέσα σε έξι εβδομάδες από την παραλαβή τους.

Αν κράτος μέλος επικαλεσθεί το κατεπείγον, η Επιτροπή προβαίνει αμέσως στη συνεννόηση αυτή.

2. Μετά από αίτηση κράτους μέλους ή με πρωτοβουλία της Επιτροπής, η τελευταία μπορεί να οργανώσει συνεννόηση σχετικά με τα σχέδια μέτρων και συμφωνιών, που αναφέρονται στο άρθρο 1, σε οποιοδήποτε χρόνο, εκτός αν πρόκειται για θέματα για τα οποία έχει ήδη γίνει συνεννόηση και για τα οποία δεν έχει ανακύψει κανένα νέο στοιχείο.

Άρθρο 3

Η συνεννόηση που προβλέπεται στο άρθρο 2 έχει ιδίως ως στόχο:

α) να διευκολύνει την αμοιβαία ενημέρωση και τον προσδιορισμό των προβλημάτων κοινού ενδιαφέροντος και, σε συνάρτηση με τα τελευταία αυτά, να διευκολύνει την υιοθέτηση κοινής στάσης εκ μέρους των κρατών μελών, ιδίως ως προς τις διεθνείς πράξεις σχετικά με τις μεταναστεύσεις·

β) να εξασφαλίσει ότι τα σχέδια μέτρων και συμφωνιών που αναφέρονται στο άρθρο 1, συμβιβάζονται με τις κοινοτικές πολιτικές και ενέργειες στους τομείς αυτούς στις οποίες περιλαμβάνονται και εκείνες που αφορούν τη βοήθεια στην ανάπτυξη, και δεν θίγουν τα αποτελέσματά τους, ιδιαίτερα όσον αφορά την κοινοτική πολιτική της αγοράς εργασίας·

γ) να εξετάσει τη σκοπιμότητα των μέτρων που θα ήταν δυνατόν να ληφθούν, είτε από την Κοινότητα, είτε από τα κράτη μέλη, στους τομείς που αναφέρονται στο άρθρο 1, με σκοπό, ιδίως, να επιτευχθεί πρόοδος στην εναρμόνιση των εθνικών νομοθεσιών για τους αλλοδαπούς, να περιληφθούν στις διμερείς συμφωνίες όσο το δυνατόν περισσότερες κοινές διατάξεις και να βελτιωθεί η προστασία των υπηκόων των κρατών μελών που εργάζονται και κατοικούν στις τρίτες χώρες.

Άρθρο 4

1. Η συνεννόηση οργανώνεται από την Επιτροπή, η οποία εξασφαλίζει την προεδρία των συνεδριάσεων καθώς και τη γραμματεία.

2. Η διαδικασία συνεννόησης που καθιερώνεται με την παρούσα απόφαση δεν θίγει τις αρμοδιότητες των επιτροπών που υπάρχουν ήδη και, ειδικότερα, της συμβουλευτικής τεχνικής επιτροπής, όπως καθορίζονται στον κανονισμό (ΕΟΚ) αριθ. 1612/68 του Συμβου- λίου (1).

3. Τα κράτη μέλη λαμβάνουν όλα τα αναγκαία μέτρα, προκειμένου να εξασφαλίσουν την καλή λειτουργία της διαδικασίας συνεννόησης και ιδίως να διαφυλάξουν, ενδεχομένως, το απόρρητο των πληροφοριών που τους παρέχονται με την ευκαιρία αυτή.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 8 Ιουλίου 1985.

Για την Επιτροπή

Peter SUTHERLAND

Μέλος της Επιτροπής

(1) ΕΕ αριθ. C 34 της 14. 2. 1976, σ. 2.

(2) ΕΕ αριθ. C 168, της 8. 7. 1980, σ. 1.

(3) ΕΕ αριθ. C 141 της 10. 6. 1985, σ. 462.

(4) ΕΕ αριθ. C 184 της 11. 7. 1983, σ. 112.

(1) ΕΕ αριθ. L 257 της 19. 10. 1968, σ. 2.